Document ID: 32012R0380

KOMISJONI MÄÄRUS (EL) nr 380/2012,
3. mai 2012,
millega muudetakse Euroopa Parlamendi ja nõukogu määruse (EÜ) nr 1333/2008 II lisa toidus kasutada lubatud alumiiniumi sisaldavate lisaainete kasutustingimuste ja -tasemete osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
ning arvestades järgmist:
(1)
Määruse (EÜ) nr 1333/2008 II lisas on sätestatud toidus kasutada lubatud lisaainete Euroopa Liidu loetelu ja kõnealuste lisaainete kasutamise tingimused.
(2)
Euroopa Toiduohutusamet (edaspidi „toiduohutusamet”) esitas oma 22. mai 2008. aasta (2) arvamuses soovituse alandada alumiiniumi lubatud nädalaannust tasemeni 1 mg kehakaalu kg kohta nädalas. Samuti oli toiduohutusamet seisukohal, et märkimisväärses osas Euroopa Liidust üldiselt ületavad suurema tarbimisega tarbijad, eriti lapsed uuesti läbivaadatud lubatud nädalaannust.
(3)
Toiduohutusamet on seisukohal, et elanikkonna peamine kokkupuuteviis alumiiniumiühenditega on toidu kaudu, sest toidus leidub loomulikult alumiiniumi, ja ka seetõttu, et toidu töötlemisel kasutatakse alumiiniumiühendeid, sealhulgas toidu lisaaineid. Toiduohutusamet ei ole suuteline kindlaks tegema iga üksiku allika osa, seda nii inimeste toitumise uurimisviiside, aga ka analüüsimeetodite tõttu, kuna nendega määratakse üksnes üldist alumiiniumisisaldust toidus.
(4)
Määruse (EÜ) nr 1333/2008 II lisaga on antud luba alumiiniumi sisaldavate lisaainete kasutamiseks paljudes toiduainetes, sageli kõrgete piirnormidega või ilma täpset piirnormi sätestamata (quantum satis).
(5)
Määruse (EÜ) nr 1333/2008 II lisas ja komisjoni määruses (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid, (3) on üsna paljudes toiduainetes kasutamiseks antud luba teatavatele värvainetele, milles võib leiduda alumiiniumi lakkide kujul, ning üldiselt ilma sätestamata alumiiniumi piirnorme lakkides.
(6)
Seetõttu on asjakohane muuta praegusi kasutustingimusi ja vähendada alumiiniumi sisaldavate lisaainete, sealhulgas alumiiniumlakkide kasutamist, tagamaks, et uuesti läbivaadatud lubatud nädalaannust ei ületataks.
(7)
Kuna tootmises on suuremaid lisaaine määrasid kasutatud aastakümneid, tuleks sätestada üleminekuaeg, et võimaldada toidukäitlejatel teha vajalikud kohandused käesolevas määruses alumiiniumi sisaldavate lisaainete, v.a lakkide kasutamise kohta sätestatud nõuete täitmiseks.
(8)
Alumiiniumisisalduse näitamine etiketil alumiiniumlakkide puhul, mis ei ole ette nähtud müümiseks lõpptarbijale, on praegu vabatahtlik. See peaks muutuma kohustuslikuks 12 kuu möödudes käesoleva määruse jõustumisest, et alumiiniumlakke kasutavatel toidukäitlejatel jääks aega kohaneda kõnealuste lakkide jaoks kavandatud piirnormidega. Seega tuleks ette näha pikem kui 12-kuuline üleminekuaeg, et võimaldada toidukäitlejatel teha käesolevas määruses sätestatud nõuete täitmiseks vajalikud kohandused.
(9)
Komisjoni määrusega (EL) nr 1129/2011 (4) muudetud II lisa kohaldatakse põhimõtteliselt 1. juunist 2013. Selleks et hõlbustada II lisa tõhusat rakendamist, on asjakohane märkida lisasse kohaldamise alguskuupäevad, mis erinevad kuupäevast 1. juuni 2013 ja on hilisemad käesoleva määruse jõustumise kuupäevast.
(10)
Toidukäitlejate teadete kohaselt alumiiniumi sisaldavat lisaainet bentoniiti E 558 enam ei kasutata. Sellepärast ei ole seda määruse (EÜ) nr 1333/2008 III lisa 1. osas ja see tuleks kõrvaldada ka kõikide lisaainete loetelust määruse (EÜ) nr 1333/2008 II lisa B osas.
(11)
Alumiiniumi sisaldavad toidu lisaained kaltsiumalumiiniumsilikaat E 556 ja alumiiniumsilikaat E 559 (kaoliin) tuleks kõrvaldada kõikide lisaainete loetelust määruse (EÜ) nr 1333/2008 II lisa B osas, kuna neid lisaaineid võib asendada teiste toidus kasutatavate lisaainetega.
(12)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse lisale.
Artikkel 2
1. Toidu lisaaineid, mis ei vasta käesoleva määruse sätetele, mida kohaldatakse 1. veebruarist 2014, kuid mis on seaduslikult turule viidud enne 1. veebruari 2014, võib turustada kuni minimaalse säilivusaja või tarbimisaja lõpuni.
2. Erandina lõikest 1 võib kuni minimaalse säilivusaja või tarbimisaja lõpuni turustada alumiiniumlakke sisaldavaid toiduaineid, mis ei vasta käesoleva määruse sätetele, mida kohaldatakse 1. augustist 2014, kui need on seaduslikult turule viidud enne 1. augustit 2014.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. maja 2012

Labels: 3
0
1
17